kardosdrur/scandi-wiki huggingface dataset:
Hans Konrad Kjennerud

Hans Konrad Kjennerud (5. december 1837 på Kongsberg—26. maj 1921 i Oslo) var en norsk skolemand, der er kendt for at have indført sløjd som skolefag i Norge.

Kjennerud begyndte sin gerning som lærer allerede i 1856. Han var skolebestyrer i Halden i Norge i perioden 1874–1909.

Han var medstifter af Fredrikshald Folkeskoles Lærerforening i 1896 og var foreningens første formand og en gang senere. I Frederikshald var der allerede i 1875 blevet stiftet en sløjdforening til fremme af husflid og industri, og denne forening stod for oprettelsen af en arbejdsskole med snedkeri, bogbinding, skomageri og skrædderi.

Kjennerud udgav bøger inden for skolefagene regning, tegning og sløjd.

Som de andre sløjdforegangsmænd blev Kjennerud uddannet på Nääs Sløjdlærerskole i Sverige, hvor han tog kursus i 1880. Han regnes for skaberen af skolesløjd i Norge, men er ikke blevet regnet som nyskaber, idet han tog udgangspunkt i modelserien fra Nääs og i metoder og værktøjer fra Dansk Skolesløjd, og han arrangerede uddannelseskurser for norske seminarielærere i sløjd med Aksel Mikkelsen fra Danmark som instruktør. Hvad Kjennerud især værdsatte ved det danske indslag i forhold til det svenske forlæg, var ergonomi, hensigtsmæssige arbejdsstillinger, og klasseundervisning i modsætning til Nääs- og Askov-sløjdens individuelle undervisning. Dansk Skolesløjd tog udgangspunkt i det reelle forhold, at 36 elever skulle undervises samtidigt, og så kunne der ikke være tale om individuel undervisning.

H.K. Kjennerud udvirkede, at sløjd allerede i 1880'erne indførtes som fag ved de norske lærerseminarier. Ud over sit virke som skolebestyrer fungerede Kjennerud som den norske stats sløjdinspektør.

Kilder 
 Curt Allingbjerg: Sløjd i Danmark 1883-1983, baggrund og vilkår, Dansk Skolesløjds Forlag, 1983, side 38 ff.
 Lars Thane: Om Sløjd, 1914, artikel om Kjennerud.

Sløjd
Skolefolk fra Norge
København (flertydig)

København eller (den ældre stavemåde) Kjøbenhavn kan henvise til flere artikler:

 København – primærbetydning; Danmarks hovedstad og største by
 Københavns Kommune – den centrale og største kommune i byen København
 København (dagblad) – dansk dagblad 1889-1928
 København (skoleskib) – dansk skoleskib fra 1921, forlist 1928/29
 København (skuespil) – skuespil af Michael Frayn med originaltitlen Copenhagen
 Kjøbenhavn (rutebåd) – et DFDS-skib, der i 1948 ramte en mine
 København (film) – dansk kortfilm fra 2009 instrueret af Andreas Dalsgaard
 København (dokumentarfilm) - en turistfilm fra 1967 instrueret af Geoffrey Jones.

Se også 
 Kbh (flertydig)
 Copenhagen (flertydig)
 Cph (flertydig)
 Hafnia - latin for København
 Københavnerfortolkningen – en bestemt forståelse af kvantemekanikken
 Storkøbenhavn – det sammenhængende bebyggede område udenfor Københavns Kommune.
Pave Paul 5.

Pave Paul 5., egentlig Camillo Borghese (17. september 1552 – 28. januar 1621), sad som pave fra 1605, da han blev valgt, frem til sin død.

Han hørte til adelsslægten Borghese fra Siena. Borghese blev i 1596 kardinalpræst af Sant'Eusebio. Han var en fremstående kunstmæcen, og gennemførte det afsluttende byggeri af Peterskirken.

Hans problemer med handelsrepublikken Venedig indvarslede den nye tid. Af hensyn til handelen affandt Venedig sig med, at ikke-katolikker opholdt sig der. Byens styre forbød oprettelse af kirker, klostre og kirkens opkøb af grunde uden republikkens tilladelse. Et par gejstlige blev arresteret, og da Paul 5. derpå i 1606 forkyndte band og interdikt, afviste Venedigs førende teolog, Paolo Sarpi, sagen med, at gejstlige, der fulgte paven, begik en synd. Sarpi var ven af Galileo Galilei . Jesuiterordenen støttede derimod paven og blev udvist af Venedig. Da striden var ved at udvikle sig til en krig, hvor protestantiske lande ville have støttet Venedig, endte det dog med et forlig, som reelt var et nederlag for paven. Først 50 år senere fik jesuitterne atter adgang til byen.

Henvisninger 

Paver fra Italien
Nørre Brarup

Nørre Brarup () er en landsby og kommune beliggende i det sydøstlige Angel få kilometer nord for Slien i Sydslesvig. Administrativt hører kommunen under Slesvig-Flensborg kreds i den nordtyske delstat Slesvig-Holsten. Den samarbejder med andre kommuner i Sønder Brarup kommunefællesskab (Amt Süderbarup). Grænsen til nabobyen Sønderbrarup markeres ved Oksbækken. 

Byen er sogneby i Nørre Brarup Sogn. Sognet lå i Strukstrup Herred (Gottorp Amt, Sønderjylland/Slesvig), da området tilhørte Danmark.

Geografi 
Området har gode jordforhold og er stærk landbrugspræget.

Kommunen omfatter selve landsby Nørrebrarup samt bebyggelserne Fiskerød (Fischerott), Rendekjær (Rendekier), Rårup (Rurup), Råruplund (Ruruplund), Rårupmølle (Rurupmühle) og Lerchenfeld (svarende til Lærkemark).

Historie 
Nørre Brarup blev første gang nævnt i 1445. Nørre Brarups seværdighed er den romanske højt beliggende landsbykirke Sankt Marie med tilhørende klokkestabel. Klokkestabelen dateres på 1441, den skal være den ældste i Angel. Byen tilhørte oprindlig Sliherred og kom senere under Strukstrup Herred. Det formodes, at landsbyens kirke var tidligere Sliherreds centrale kirke.

Ifølge sagnet fandtes der på den nord for byen og vest for Brarupskov beliggende Kappeshøj (også Korpeshøj, på tysk Kappeshoi) ved Nygaard (på tysk Frauenhof) en borgplads, hvis tidligere ejere skulle have bygget Nørre Brarup Kirke. Tæt ved broen over Oksbækken har der før stået en vand- og vindmølle, hvoraf muligvis en nærliggende høj bar fået navnet Søndermøllebjerg.

Skolesproget var dansk indtil 1864. I dag findes der en tysk grundskole i byen. I nabobyen Sønder Brarup findes en dansksproget folkeskole.

I byen findes flere dysser fra yngre stenalder. I 2022 fandt arkæologer rester af flere grubehuse fra vikingtiden ved Flarupgade.

Eksterne henvisninger

Noter 

Byer i Angel
Byer i Kreis Slesvig-Flensborg
Byer i Slesvig-Holsten
L.A. Duus Hansen

Lorens Arne Duus Hansen (dæknavn Napkin eller Table Napkin) (21. oktober 1901 på Brendeløkke – 17. september 1977 i Aahøjrup) var en dansk ingeniør og modstandsmand, som arbejdede i Bang & Olufsen, og som i 1943 ved Flemming Junckers mellemkomst fik til opgave at løse problemet med, at de fra engelske fly nedkastede radioer kun kunne bruges på vekselsstrøm. Resultatet blev en telefonbogs-radio, en kompakt radiosender af almindelige radiodele, som ikke fyldte mere end en telefonbog, og som uden opsigt kunne bæres rundt.

Duus Hansen medvirkede også til at organisere radiotjenesten ved at finde gode operatør-emner og uddanne dem, så den danske illegale radiotjeneste ved krigens slutning fremstod som Europas bedste. Han indførte også automatisk transmission, så lange meddelelser kunne afvikles så hurtigt, at den tyske pejletjeneste ikke fik et ben til jorden, før sendelsen var færdig. I krigens sidste 3/4 år var den danske illegale telegrafforbindelse til England af et sådant omfang, at den oversteg fredstidens legale trafik både før og efter.

Den 6. december 1944 blev hans villa på Klosterrisvej 8 ved Lundehussøen i København sprængt i luften ved schalburgtage. Den havde stået ubeboet i længere tid.

Litteratur 
 Hans Bonnesen: Hemmelig Dansk Radiotjeneste under 2. Verdenskrig, København: Borgens Forlag 1992.

Se også 
 Poul J. Jelgren

Kilder

Eksterne henvisninger 
 

Ingeniører fra Danmark
Den lille Generalstab
Danmark under 2. verdenskrig
Opfindere fra Danmark
Personer i Dansk Biografisk Leksikon
Bang & Olufsen
Danskere i 1900-tallet
Special Operations Executive
Officerer fra Storbritannien
Herritslev Nor

Herritslev Nor er en lille bugt ca. 4 km øst for Nysted på Lolland. På den vestlige side af noret ligger Egholm, en tidligere ø med en forfalden hovedgård, der nu tilhører Ålholm, samt Herritslev Mose. På østsiden ligger en lille anløbsbro og nogle små hytter, der benyttes af lokale fritidsfiskere. Bunden af noret spærres af en lav dæmning med en pumpe, der holder de bagved liggende enge op mod Kallehave afvandede. Den regionale cykelrute 38 (Paradisruten) fører forbi området ad Egholmvej.

Galleri

Eksterne henvisninger 

Turisme i Danmark
Lolland
Guldborgsund Kommunes geografi
Herritslev Mose

Herritslev Mose er en rørsump på ca. 700m * 700m beliggende ud til Herritslev Nor, ca. 4 km øst for Nysted på Lolland. Den regionale cykelrute 38 (Paradisruten) fører forbi området ad Egholmvej.

Galleri

Eksterne henvisninger 

Turisme i Danmark
Lolland
Guldborgsund Kommunes geografi
Holger Møller Hansen

Holger Møller Hansen (26. juli 1915 – december 2000) var en dansk elektroingeniør og opfinder, som i 1951 indgav patent på fiberskopet, det som i dag kendes som endoskopet. I 1933 konstruerede han desuden en kryptograf anvendt i det danske forsvar. I 1953 optog han desuden patent på bobleplasten, som han dog ikke formåede at markedsføre. Denne opfindelse tilskrives derfor i dag fejlagtigt to amerikanske ingeniører, som fik den samme ide i 1957. Holger Møller Hansen opfandt gennem livet en en lang række forskeligartede opfindelser, som han dog aldrig forsøgte at markedsføre. I hans senere år fokuserede han på opfindelser af urologiske apparaturer, som blev benyttet på danske hospitaler.

Princippet 
Fiberskopet er et endoskop – altså en bøjelig kikkert som man kan bruge til at undersøge maven, tarme osv, som består af et bundt optiske fibre, som kan videreformidle et billede inde fra kroppen til en person i den anden ende af fiberskopet.

Interessen 
Fiberskopet blev fremvist for en række større virksomheder og institutioner, men ingen var interesseret. Ideen blev overtaget 20 år senere af det japanske firma Olympus og sat i produktion. Olympus er i dag førende i udvikling og produktion af endoskopisystemer.

Se også 
 Endoskopi

Noter 

Opfindere fra Danmark
Ingeniører fra Danmark
Jodelle Ferland

Jodelle Micah Ferland (født 9. oktober 1994 i Nanaimo, British Columbia, Canada) er en canadisk børneskuespiller, som nok er mest kendt for sin rolle som Sharon/Alessa i filmen Silent Hill. Ferland har selv fortalt at hun elsker at spille med i gyser, det er noget at det bedste ved at være skuespiller.
Hun spiller også Bree Tanner i den tredje film i The Twilight Saga: Eclipse.

Filmografi

Tv

Film

Referencer

Eksterne henvisninger 

 

Børneskuespillere fra Canada
Jamna-kulturen

Jamna-kulturen (,/ fra russisk/ukrainsk яма, grube, derfor også benævnt som Grubegravskulturen eller Okkergravskulturen) er en kultur fra sen kobberalder og tidlig bronzealder, der var udbredt mellem floderne Buh i Ukraine og Dnestr i Rumænien på den Pontisk-Kaspiske slette  mellem 3.500 og 2.200 f.Kr. Kulturen var overvejende nomadisk, men i nærheden af floder og få befæstede landsbyer forekom der agerbrug.

Karaktertræk 
Jamna-kulturen er karakteriseret ved en særlig begravelsesskik, hvor de døde blev lagt i grubegrave, der blev dækket af en gravhøj (kaldet kurgan). Liget blev i reglen dækket med okker og lagt med bøjede knæ. I flere grave er der fundet gravgaver, ofte i forbindelse med senere gravlægninger. Gravene kunne også indeholde rester af offerdyr, fx køer, svin, får, geder eller heste. Det gør kulturen til et en af de oftest nævnte kandidater til præ-indoeuropæerne..

De ældste kendte eksempler i Østeuropa på en vogn eller kærre med hjul er fundet i gravhøjen Storosjova mohyla i Dnipro i Ukraine. Udgraveren A.I. Trenosjkin har knyttet den til Jamna-kulturen.

Den nyopdagede grav i Luhansk er fundet i forbindelse med høje (ofte kaldet Ukrainske pyramider), der er blevet karakteriseret som templer eller helligdomme, hvor mennesker muligvis blev ofret og begravet.

Spredning og identifikation 
Den litauiske arkæolog Marija Gimbutas’ Kurgan-hypotese har identificeret Jamna-kulturen med de sene præ-indoeuropæere, og hun gjorde den dermed sammen med den foregående Sredny Stog-kultur til den mest sandsynlige kandidat til de indoeuropæiske sprogs oprindelsessted (Urheimat), dvs. området hvor de folkeslag, der oprindeligt talte proto-indoeuropæisk boede, inden sproget spredte sig ud over det nuværende indoeuropæiske sprogområde. Denne forbindelse bygger især på sammenligninger mellem arkæologisk materiale og lingvistiske studier. Mod vest grænsede kulturen op til katakombe-kulturen og mod øst til Poltavka-kulturen og Srubna-kulturen.

Jamna-kulturens udgangspunkt er usikkert, men den er antagelig udviklet fra Khvalynsk-kulturen ved Volga og Sredny Stog-kulturen ved Dnepr. Pavel Dolukhanov mener imidlertid, at Jamna-kulturens opståen repræsenterer en social udvikling af forskellige bronzealderkulturer; dvs. at udviklingen er udtryk for social stratifikation og etableringen af nye nomadiske høvdingedømmer. Det øgede kontakten mellem de til da meget forskelligartede grupper og medførte en homogenisering af dem.

Redskaber m.m.

Referencer

Se også 
 Holocæn

Eksterne henvisninger 

 videnskab.dk: Danske forskere omskriver historien: Europæerne blev født i bronzealderen 

Indoeuropæerne
Arkæologiske kulturer
Oldtidens folkeslag
Ukraines historie
Ruslands historie
Bronzealder
Numerisk værdi

Den numeriske værdi (undertiden også den absolutte værdi) af et tal forstås i matematikken som en værdi med ikke-negativt fortegn, svarende til en værdi i en given mængde, normalt de komplekse tals legeme eller en underring heraf. For de reelle tals legeme  er den numeriske værdi af et tal , hvis  , ellers . En numerisk værdi kan også fortolkes som tallets afstand til 0 på den reelle tallinje (se illustration).

Den numeriske værdi af et udtryk skrives med lodrette streger omkring udtrykket. Det gælder eksempelvis at:

|-3| = 3 (Læses: Den numeriske værdi af -3 er 3).
|7| = 7 (Læses: Den numeriske værdi af 7 er 7).

Den numeriske værdi kan også skrives som en funktion: abs(z), hvilket især er udbredt i programmeringssprog.

I de komplekse tals legeme  er  (altså længden af vektoren :). Bemærk her, at den numeriske værdi stadig kan fortolkes som afstanden til origo, hvis de komplekse tal visualiseres som et plan.

Referencer 

Tal
Helsted

Helsted kan henvise til flere artikler.

Steder:
 Helsted (Randers) – en bydel i Randers beliggende i Enghøj Sogn og nærliggende Helsted Huse og Helsted Mark (Borup Sogn (Randers Kommune))
 Helsted (Seden Sogn) – bebyggelse i Seden Sogn

Personer:
 Axel Helsted – dansk maler.
 Carl Helsted – dansk musiker og komponist.
 Edvard Helsted – dansk komponist og koncertmester.
 Frederik Ferdinand Helsted – dansk maler og tegnelærer.
 Gustav Helsted – dansk organist og komponist.
 Viggo Helsted – dansk marinemaler.
HMS

HMS refererer til den engelske forkortelse: "Her Majesty's Ship" eller "His Majesty's Ship" som på dansk betyder Hans/Hendes majestæts skib.
Forkortelsen er blevet brugt hovedsageligt af den kongelige engelske flåde "Royal Navy" og Englands tidligere kolonier.
Den svenske flåde har også gjort brug af forkortelsen dog oversat til svensk: "Hans Majestäts Skepp" eller "Hennes Majestäts Skepp".

Kilder 

Militær
Engelske ord
Rudersdal Museer

Rudersdal Museer i Rudersdal Kommune er et statsanerkendt, lokalhistorisk museum, som består af de tre afdelinger; Mothsgården (tidligere Søllerød Museum), Historisk Arkiv og Vedbækfundene på Gammel Holtegaard. Historisk-topografisk Selskab for Søllerødegnen og Birkerød Lokalhistoriske Arkiv og Museum er nære samarbejdspartnere. Museets administration og afdelingen for nyere tid ligger over for Historisk Arkiv på Biblioteksallén i Nærum.

Mothsgården 

Mothsgården, beliggende på Søllerødvej 25, blev opført omkring 1680 af indenrigsminister Matthias Moth centralt i det oprindelige Søllerød, og i tiden efter havde gården besøg af adskillige store kulturpersonligheder. Blandt andet boede den norske komponist Edvard Grieg der en sommer, hvor han komponerede sin kendte klaverkoncert, opus 16 i a-mol. Også Robert Storm Petersen har tilbragt tid på gården.

I 1973-74 blev gården indrettet til museum (Søllerød Museum), og i 2007 blev dette museum slået sammen med de øvrige nævnte under det nuværende navn. I det fungerer Mothsgården/Nyere tid som hovedafdelingen. I 2014 flyttede museets administration til Nærum, og også hovedbygningen blev indrettet til udstillingsformål, således at hele Mothsgården nu fungerer som udstillingssted for nyere tids kulturhistorie.

I tidens løb har Mothsgården haft udstillinger om blandt andet Tøj til Højtid og Fest, krigsjubilæerne 1814, 1864, 1914, SKÅL - alkohol i fest, fællesskab og fordærv, Rudersdal på lærredet (udstiling af topografiske værker fra museets samling), Herreværelset, Hjem fra Genbrugspladsen, Ferdinand Richardts herregårdstegninger, tegninger af Kaj Engholm, hatte fra forskellige tider, æggebægre, parfumeflakoner og fajance fra Delft.

Vedbækfundene 

Vedbækfundene dækker over en arkæologisk udgravning af grave fra jægerstenalderen, der blev gjort i 1975 i nærheden af Vedbæk Maglemose og øresundskysten. Der er efterfølgende etableret udstilling med udgangspunkt i fundene, hvor besøgende kan danne sig et indtryk af, hvordan området har set ud på den tid, både naturen samt en stenalderboplads. De er udstillet på Gammel Holtegaard i Gammel Holte.

Historisk arkiv 
Arkivet indeholder lokalhistoriske materialer fra Søllerød, Birkerød og omegn, samt en stor, lokalhistorisk bogsamling. Det har til huse på Biblioteksallén 1 i Nærum.

Historisk-topografisk Selskab for Søllerødegnen 
Selskabet er en frivillig forening, der arbejder for at udbrede kendskabet til og interessen for historie og topografi knyttet til området. Selskabet har siden 2006 hvert år udgivet en årbog om disse emner.

Eksterne henvisninger 

 Rudersdal Museers officielle hjemmeside 
 Historisk-Topografisk Selskab for Søllerødegnens officielle hjemmeside

Museer i Region Hovedstaden
Bygninger, konstruktioner og anlæg i Rudersdal Kommune
Statsanerkendte museer i Danmark
Marcel Bigeard

Marcel Bigeard (født 14. februar 1916, død 18. juni 2010) var en fransk militærofficer under 2. verdenskrig.

Eksterne henvisninger 

Militærfolk fra Frankrig
Drum and bass

Drum and bass (eller D&B, DnB, dnb, d'n'b, drum'n'bass, drum & bass, dNb, deebee) er en type af elektronisk musik som først rigtigt udfoldede sig i midten af 1990'erne. Genren er karakteriseret ved hurtige breakbeats (typisk mellem 160 til 190 bpm). Genren har rødder i mange elektroniske genrer fra det engelske undergrundsliv. Musikken bruges i dag meget til actionscener i film, action/sportspil og generelt filmscener med vilde sportslige stunts, som f.eks. surfing, skateboarding eller snowboarding.

Musikgenrer
Kim Clijsters

Kim Antonie Lode Clijsters (født 8. juni 1983) er en belgisk tennisspiller, der i første halvdel af 2000'erne tilhørte den absolutte verdenselite i både single og damedouble og i en periode lå nummer et på verdensranglisten. Clijsters vandt i sin aktive karriere 41 single-titler, 11 double-titler og fire Grand Slam-titler.

Hun trak sig tilbage fra karrieren i 2007, men genoptog den med succes i august 2009, idet hun kort efter vandt US Open, en titel hun genvandt året efter. Clijsters erobrede også den følgende Grand Slam-turnering, da hun vandt Australian Open 2011.

Grand Slam resultater (single) 

Tegnforklaring:
– = Ikke deltaget, kv = Slået ud i 1. runde efter at have vundet kvalifikationsturneringen, 1 = Slået ud i 1. runde, 2 = Slået ud i 2. runde, 3 = Slået ud i 3. runde, 4 = Slået ud i 4. runde, KF = Slået ud i kvartfinalen, SF = Slået ud i semifinalen, TF = Tabende finalist, V = Vinder

Kilder

Eksterne henvisninger 
 

Tennisspillere fra Belgien
Vindere af Australian Open
Vindere af US Open (tennis)
Tennisspillere ved sommer-OL 2012
Vindere af French Open
Vindere af Wimbledon
Wee-Man

Jason Bryant Acuña bedre kendt som Wee-Man (født 16. maj 1973 i Pisa, Italien) er en amerikansk tv-vært og skuespiller. Han deltager i tv-serien Jackass og er vært i tv-showet 54321. Acuña lider af akondroplasi, en mild form for dværgvækst, og er kun 1,23 m høj.

Acuña er opvokset i USA.

Eksterne henvisninger 

 

Skuespillere fra USA
Personer fra Pisa
Stenbjerg (Thy)

Stenbjerg (på thybomål Stjennbjerg) er en kystby og fiskerleje i Nørhå Sogn i Thy.

Landsbyen er sandsynligvis opstået sidst i 1600-tallet som et tilflugtssted for ofrene for tidens voldsomme sandflugt, der lagde mange landsbyer øde. Berøvet de tidligere marker måtte egnens beboere dyrke så meget de formåede og derudover søge deres udkomme ved fiskeri fra Vesterhavskysten. I starten af 1900-tallet bevirkede ændringer i fiskemetoderne at det blev nødvendigt at bygge redskabshuse ved stranden. Det erhvervsmæssige fiskeri ophørte i 1972 og i 2000 blev redskabshusene restaureret og området og bygningerne benyttes i dag af fritidsfiskere, men et af dem indeholder en lille udstilling om naturen og landskabet. Ved stranden findes også et redningshus fra 1931 med en redningsbåd fra 1892 og en del andre ting med relation til redningsvæsen.

P.S. Krøyer og Marie Krøyer boede på Stenbjerg Kro i 2 måneder i 1899 og begge arbejdede under opholdet. P.S. Krøyer malede f.eks. et billede af Marie Krøyer, der maler siddende på stranden. Maleren Jens Søndergaard havde et sommerhus i området, og både han og hans datter Anelise Søndergaard har brugt motiver fra egnen.

I 1965 blev filmen Dyden går amok optaget i Stenbjerg.

Se også
Nationalpark Thy
Stenbjerg Kirkedistrikt
Nørhå Sogn

Kilde
Jørgen Pedersen: Minder fra det gamle Stenbjerg 
Skov- og Naturstyrelsens pjece: Vandreture nr. 126, Stenbjerg i Thy

Strande i Danmark
Naturområder i Nordjylland
Lokaliteter i Thisted Kommune
Erik Bennike

Erik Bennike (født 19. januar 1918, død 18. april 1945 i København) var en dansk officer, civilingeniør og modstandsmand.

Erik Bennike var søn af kaptajn, senere oberst Helge Bennike og havde to søstre. 1930-35 gik han på Aalborg Katedralskole, hvorfra han blev student med udmærkelse. Han tog derefter hyre som kahytsdreng og sejlede med motorskibet Malaya til Østasien. Han kom hjem i januar 1936, og i maj blev han rekrut. Bennike påbegyndte en officerskarriere og i 1939 lå han i spidsen som nr. 1 ud af 42 officersaspiranter på Hærens Officersskole og blev premierløjtnant.

Han ville gerne rømme til Vinterkrigen i Finland, men det lykkedes ikke. En anden skuffelse var, at han ikke fik lejlighed til at forsvare sit fædreland ved den tyske besættelse af Danmark i 1940, begyndte Erik Bennike at læse til bygningsingeniør efter et kort ophold i Helsingborg fra 9. april indtil 9. juni. Efter blot 3½ års studier var han færdig som kandidat.

Den 29. august 1943 gik Erik Bennike og hans fader under jorden og medvirkede til at bistå de danske jøders transport til Sverige. I efteråret 1943 var han sammen med Svend Erik Mikkelsen en ledende person i oprettelsen af den illegale modstandsorganisation Polytekniker Bataljonen, hvor han deltog i sabotage og produktion af våben og sprængstoffer. 1944 kom han til Jylland for at virke som sprængningsinstruktør og blev leder af en officersgruppe (O-gruppe) under Den lille Generalstab. Bennikes farbror, Vagn Bennike, var leder af modstandsarbejdet i Jylland.

Bennike fik senere oprettet et selskab, Terma, der i midten af april 1945 flyttede sit kontor til Silkegade i København, og her indtraf episoden, der kostede ham livet, da to mænd fra Birkedalgruppen opsøgte ham den 18. april og skød ham under flugtforsøg.

Han er begravet på Gentofte Kirkegård.

Han er i dag blandt de danske faldne officerer der har en årgang opkaldt efter sig på Hærens Officersskole.

Litteratur 
 C.G. Thorborg, Erik Bennike: 19. Jan. 1918 – 18. April 1945, Bureautrykkeriet 1946.
 Rasmus Mariager (red.), "Danskere i krig, 1936-48" Gyldendal 2008

Kilder 
 Opslag i Modstandsdatabasen

Eksterne henvisninger 
 

Den lille Generalstab
Ingeniører fra Danmark
Personer fra Danmark myrdet af Nazi-Tyskland
Danskere i 1900-tallet
Ingeniørofficerer fra Danmark
Studenter fra Aalborg Katedralskole